  Виталий Пронин Ижысь нылпи садъёсы черодзэс витись анай-атайёслэн «пӧсь» вакытсы кутскемын: соослы 10-тӥ июнёзь ивортыны кулэ, шедиз-а нылпизы садэ. Фото: архив "Удмурт дунне" Кӧня ке ар ӵоже ини Ижысь нылпиосты детсадъёсы интыян радъяське «Электрон нылпи сад» система пыр: озьы куриськонъёсты кутон но, пиналъёсты арессыя но нылпи садъёсъя люкылон но радъяське, компьютер технологиосты уже кутыса. Иж город администрациысь дышетонъя управленилэн кивалтӥсезлэн воштӥсез Наталья Гвоздкова ивортэмъя, та дырлы детсадэ черодзэс витё 7 аресозь 23 сюрс 634 пиналъёс. Та лыдпус кылем арынлэсь 1 сюрс 300-лы кулэсгес. Пиналъёсты нылпи садъёсы люкылон кыстӥськоз 31-тӥ августозь. Озьы туэ дышетскон ар ӵожелы интыямын луыны кулэ 10 сюрслэсь ятыр тэшкылиос. Та ласянь нокыӵе шуг-секытъёс кылдыны кулэ ӧвӧл, шуиз со. Туэ 31-тӥ декабрёзь 3 арессэс тырмытӥсь пиналъёслэн анай-атайёссылы пӧсекъяны мугез ӧвӧл: законъя соослы одно ик инты сётӥськыны кулэ, шуиз Н. Гвоздкова. Нош кинлы туэ путёвка ӧз шедьы, таос нылпизэс ӝыны нуналлы детсадэ келляны быгатозы - таӵеос понна нимаз группаос чакламын, соос ужалозы 1-тӥ сентябрьысен 31-тӥ маёзь. Со сяна, путёвкаосты люкылыку, лыдэ басьтӥське, кыӵе вакытэ нылпи султытэмын черодэ. Куд-огъёсыз бызьылыны кутско, пиналъёссылы арес тырмыку. — Анай-атайёслэн тодазы уськытэме потэ: пиналды вордскем сярысь свидетельство басьтэм бере ик черодэ султоно, - шуиз Наталья Гвоздкова. Матысь дыре Ижын выль нылпи садъёс усьтӥськозы - Ленин ёросын ӧсъёссэ вӧлъялоз 20 номеро нылпи сад, озьы ик Баранов нимо урамысь детсадлэн ватсаса юртэз усьтӥськоз. Со сяна, туэ, выль дышетскон ар кутскем бере, нылпи садъёсын усьтӥськоз на 125 нылпилы ватсаса интыос. Таӵе луонлык кылдӥз мукет удысъёслы выжтэм юртъёсты выльысь детсадъёслы берыктон улсын. Елена Тугашова  